[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.3.2009

COM(2009) 99 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

HONGKONG: ÉVES JELENTÉS – 2008

Hongkong Különleges Közigazgatási Terület: Éves jelentés – 2008

Összefoglalás

Az anyaországhoz való visszatérést követően tizenegy évvel az „egy ország – két rendszer” elv továbbra is kielégítően működik, és biztosítja Hongkong életformájának fenntartását, valamint a jogállamiság és az alapvető szabadságok védelmét. Az EU-val folytatott – és mindkét oldal által pragmatikusan megközelített – együttműködés 2008-ban továbbra is jól funkcionált, amelyet tovább erősített az EU üzleti információs programja is. A hongkongi gazdaság az 1990-es évek végi visszaesést követően felélénkült, különösen azáltal, hogy Kína fellendítette a helyi idegenforgalmat és kedvezményes hozzáférést biztosított anyaországi piacaihoz. Hongkong gazdaságát – különösen a szolgáltatási ágazatot – súlyosan érinti a jelenlegi pénzügyi világválság. Továbbra is aggodalomra ad okot, hogy nem megfelelő ütemben zajlanak a reformok, amelyek az általános választójog bevezetését hivatottak előkészíteni a kormányzó 2017-es és a törvényhozó testület 2020-as megválasztására.

Bevezetés

Hongkong 1997-es Kínához való visszakerülését követően a Bizottság vállalta, hogy évente jelentést tesz közzé a Hongkong Különleges Közigazgatási Területen zajló fejleményekről. Ez a tizenegyedik ilyen jelentés.

Tizenegy év telt már el azóta, hogy Hongkong a kínai–brit nyilatkozatban és Hongkong alaptörvényében megállapított „egy ország – két rendszer” elvére alapozva a Kínai Népköztársaság Különleges Közigazgatási Területe lett. Az 1997. július 1-jén hatályba lépett alaptörvény garantálja, hogy Hongkong piacgazdasági rendszere, az üzleti környezet, a jogállamiság, valamint az alapvető jogok és szabadságok védelme 50 évig változatlan marad. Ez az elv a tizenegy év során jól érvényesült.

Hongkong az Európai Unió jelentős partnere, közösek vele értékei és érdekei gazdasági, kereskedelmi, szabályozási, szociális és kulturális téren. Az EU és Hongkong közötti kapcsolatok 1997 óta e területek mindegyikén folyamatosan fejlődtek. Az EU–Hongkong kapcsolatok az elmúlt évben kiszélesedtek, és új együttműködési területek nyíltak például a környezetvédelem, a légi közlekedés, a piaci verseny és az oktatás terén. Az EU kiemelt érdekében áll a hongkongiak autonómiájának és szabadságjogainak fenntartása, és támogatja az általános választójog felé az alaptörvényben előirányzottaknak megfelelően megvalósuló mihamarabbi és lényegi előrehaladást.

Gazdasági fejlődés

Mivel Hongkong nyitott gazdaság és nemzetközi pénzügyi központ, amely egyre inkább integrálódik a kínai anyaország gazdaságába és függ az USA- és EU-piacokra irányuló exporttól, nem kerülhette el a pénzügyi és gazdasági világválság hatásait. A gazdaság 2008-ban erőteljesen lassult, bár az év első felében még sikerült 5,7 % körüli, jó növekedést elérni. A hongkongi tőzsde ezzel egyidejűleg jelentős ingadozásokat szenvedett el. Az inflációs nyomás enyhült az év vége felé, így a fogyasztói árindex novemberben már csak 3,1 % volt (a 2008 közepi több mint 6 %-kal szemben). A kincstári tartalékok jelentősek maradtak, és lehetővé tették a kormány számára, hogy több költségvetési ösztönző intézkedést is hozzon a válság leküzdése érdekében.

Ahogyan Donald Tsang kormányzó októberi politikai beszédében kiemelte, Hongkong feladata most az, hogy ellenálljon a külső pénzügyi környezet felől tapasztalható erős nyomásnak, valamint megerősítse a város mint nemzetközi pénzügyi központ szerepét. Hongkong a pénzügyi válságra olyan intézkedésekkel válaszolt, amelyek javítják a szabályozási keretet, likviditást biztosítanak a pénzügyi rendszer számára és garantálnak valamennyi banki betétet. Mindazonáltal a hitelmegszorítások súlyosbították számos, jelentős mértékben hitelből finanszírozott vállalkozás nehézségeit, különösen a kis- és középvállalkozások (kkv-k) és a Pearl folyó deltájában lévő, határokon túl tevékenykedő gyártók esetében, ahol a működési feltételeket megnehezítik az emelkedő termelési költségek és a gyengülő külső kereslet. A hongkongi kormány finanszírozási programokat indított a támogatásukra.

A hongkongi kormány a gazdaságban négy olyan ágazatot azonosított, amely különösen érzékeny a pénzügyi világválság hatásaira: ezek a pénzügyi szolgáltatások, a kereskedelem és logisztika, az idegenforgalommal és fogyasztással kapcsolatos szolgáltatások, valamint az ingatlanpiac és az építőipar. A gazdasági kihívások kezelésére létrehozott munkacsoport, amelynek a kormányzó az elnöke, testre szabott megoldási lehetőségeket fogalmaz majd meg a kormány és az üzleti szféra számára e kihívások megválaszolására. Mivel azonban a pénzügyi válság hatásai továbbgyűrűznek, a vállalati racionalizálások és a nagy tömegeket érintő elbocsátások miatt a munkanélküliség válik az egyik legjelentősebb, Hongkong előtt álló kihívássá.

Wen Jiabao kínai miniszterelnök 2008 októberében ismételten úgy nyilatkozott, hogy Kína támogatni fogja Hongkongot a pénzügyi világválságból való kilábalásban, és részletesen meghatározta a támogató intézkedések irányvonalait, amelyek a következők: együttműködés Hongkong pénzügyi szabályozóival készenléti tervek elkészítésében, gyorsított infrastruktúraprojektek, különösen a Hongkong–Makaó–Zhuhai híd megépítésének végrehajtása, az egyéniutas-program kiterjesztése, a kkv-k támogatása és állandó élelmiszerellátás biztosítása az infláció enyhítésére.

Hongkong továbbra is szoros integrációra törekszik a kínai anyaországgal a személyek, a tudás, a szolgáltatások és a források áramlásának tekintetében, különösen az ún. szorosabb gazdasági partnerségi megállapodás (a továbbiakban: CEPA) révén. Hongkong és a kínai anyaország első szabadkereskedelmi megállapodásuk (CEPA I.) fő dokumentumát 2003-ban írta alá. Öt kiegészítő forduló után a CEPA lényegében „WTO-plus” kereskedelmi megállapodássá vált a szolgáltatások liberalizása terén. A hongkongi székhelyű uniós szolgáltatók kedvezményesen férhetnek hozzá az anyaország piacaihoz. A CEPA keretében – 2008 közepi adatok szerint – összesen 1 232 vállalkozást jegyeztek be hongkongi szolgáltatóként, amelyből 144 hongkongi székhelyű uniós vállalkozás.

Monetáris ügyekben Hongkong megismételte, hogy az elmúlt 25 év gyakorlatához hűen továbbra is rögzíti valutaárfolyamát az amerikai dollárhoz. Megjegyezte továbbá, hogy Hongkong pénzügyi és gazdasági válságból való kilábalása érdekében a hongkongi renminbi ügyleteket a kínai anyaállam támogatásával kiterjesztik. Hongkong ezentúl is otthont ad a renminbi liberalizálására irányuló kísérleti projekteknek.

Az EU és Hongkong együttműködés

Az EU és Hongkong közötti kapcsolatok a közös érdekek és kihívások alapján 1997 óta folyamatosan bővülnek. Hongkong az EU stratégiai kereskedelmi és befektetési partnere, valamint közvetítő platform az EU és Kína között a kereskedelem és befektetés terén. A felek között átfogó és gyakorlati jellegű kétoldalú együttműködés zajlik, amely 2008 során új, közös érdeklődésre számot tartó területeken is fellendült.

2007-ben – a kínai anyaország után – az EU volt Hongkong második legnagyobb kereskedelmi partnere. Másrészről az EU számára 2007-ben Hongkong jelentette a 15. legnagyobb exportpiacot. Az EU és Hongkong közötti teljes kétoldalú kereskedelem 2007-ben 31,5 milliárd eurót tett ki és 2008 első kilenc hónapjában 3,9 %-kal 35,4 milliárd euróra nőtt. Mivel azonban az európai vállalkozások egyre inkább közvetlenül kereskednek Kínával, a Hongkong közvetítésével bonyolított forgalom viszonylagos jelentősége csökkent. Ha az EU és Kína közötti teljes kereskedelmet tekintjük, a felek között Hongkongon keresztül zajló kereskedelem a 2002. évi egyharmadról folyamatosan csökkent, 2008 első nyolc hónapjában mintegy 13 %-os szintre visszaesve.

A kínai anyaországot és a Brit Virgin-szigeteket nem tekintve, 2006-ban az EU volt a legnagyobb külföldi befektető Hongkongban (a legfrissebb elérhető adatok szerint), jóval megelőzve az USA-t és Japánt. Másrészről Hongkong volt a legnépszerűbb közvetlen befektetési cél az EU számára Ázsiában. A hongkongi befektetések Európában folyamatosan növekedtek, és Japán után a közvetlen külföldi befektetések második legjelentősebb forrásává váltak.

Hongkong nagyszámú – a Hongkongi Bevándorlási Hivatal 2008. júniusi hivatalos adatai szerint összesen 31 000, jelenleg a város területén élő és dolgozó – európai polgárt vonzott magához. A város ily módon az EU-polgárok által Ázsiában legsűrűbben lakott területté vált, ami ennélfogva tovább erősíti az EU Hongkongban való érdekeltségét. Az EU hongkongi üzleti jelenléte tovább erősödik és számos ágazatban érzékelhető, így például a pénzügyi és üzleti szolgáltatások, a kereskedelem, a kiskereskedelem és a szállítás terén. A 2008. júniusi állapotok szerint Hongkongban 1 298 regionális központ és 2 584 regionális iroda képviselt Hongkongon kívüli anyavállalatokat. Az uniós vállalkozások – Hongkongban fenntartott 1 142 regionális központjukkal és irodájukkal – továbbra is a legnagyobb befektetőnek számítanak a térségben.

Az EU Hongkonggal fennálló kapcsolataira irányadó politikai keretet továbbra is az Európai Bizottság „Az Európai Unió, Hongkong és Makaó: az együttműködés lehetőségei 2007–2013” című közleménye biztosítja. Kihívást jelentő célkitűzéseket határoz meg, hogy előmozdítsa az Unió és Hongkong közötti kapcsolatokat az együttműködés következő hét fő területen történő mélyítése és szélesítése által: kereskedelem és vámügy, pénzügyek, emberek közötti kapcsolatok, közlekedés, környezetvédelem, egészségügy és élelmiszerbiztonság.

A felsorolt hét területen a politikai és szabályozási együttműködésre vonatkozóan elfogadott intézkedések végrehajtását tovább kell erősíteni az Európai Unió Makaónak és Hongkongnak szóló, nemrégiben elindított üzleti információs programja (European Union Business Information Programme – a továbbiakban: EUBIP) révén, amely 2011-ig tartó, tematikusan meghatározott eseményekből álló programot valósít majd meg. Az EUBIP arra szolgál, hogy például a kereskedelem és a befektetések, a pénzügyi szolgáltatások, a közlekedés és logisztika, a környezetvédelem, az egészségügy, valamint az élelmezés- és termékbiztonság területére irányuló kétoldalú együttműködési tevékenységeken keresztül előmozdítsa Hongkong és az Európai Unió között egymás jobb megértését, valamint az ismeretek megosztását. 2008 augusztusában pályázati felhívást tettek közzé, amelynek eredményeként a szerződést a Hongkongi Európai Kereskedelmi Kamara, a Makaói Kereskedelem- és Beruházás-támogatási Intézet és a Makaói Európai Tanulmányok Intézete által létrehozott konzorciumnak ítélték oda. Az EUBIP várhatóan 2009 elejére válik teljes mértékben működőképessé.

A második EU–Hongkong strukturált párbeszédre december 11-én került sor Brüsszelben, amelynek során sikerült előmozdítani a kétoldalú párbeszédet és együttműködést a kereskedelem, a szabványok, a szellemi tulajdonjog védelme, a befektetések, a vámok, a verseny, az élelmezés- és termékbiztonság, a légi közlekedés, a környezetvédelem, az oktatás és kultúra terén. A kutatás is lehetséges együttműködési terület, így a hetedik keretprogram IKT-részében hongkongi szervezetek is részt vehetnek.

A strukturális párbeszéd hatékony magas szintű platformmá vált mindkét oldal tisztviselői számára, ahol megvitathatják a közös érdeklődésre számot tartó kérdéseket. A 2008. évi ülésen jelentős időt szenteltek a pénzügyi világválsággal kapcsolatos vitának, és mindkét oldal üdvözölte a kormányok által adott válaszokat. Mindkét oldal egyetértett továbbá abban, hogy a kétoldalú együttműködést az üzleti információs program, a szellemi tulajdonhoz fűződő jogokról és a szabványosítás kérdéseiről szóló Hongkong/Makaó szemináriumi csomag, valamint a környezetet, a kreatív iparágakat és az emberek közötti cseréket érintő kezdeményezések révén ösztönözni kell.

2008-ban számos kétoldalú, magas szintű látogatás járult hozzá az EU–Hongkong kapcsolatok fejlődéséhez és mozdított elő együttműködési kezdeményezéseket. Kovács László bizottsági biztos januárban a vámügyi együttműködés elmélyítése érdekében látogatott Hongkongba, és feltáró párbeszédet kezdeményezett a hongkongi kormánnyal a megtakarítási adóról szóló uniós irányelv kérdésében. Júniusban pedig Meglena Kuneva biztos utazott Hongkongba, hogy tájékoztassa az üzleti szférát a termékbiztonság globális szabályozására vonatkozó uniós szakpolitikáról. Ezenkívül számos hongkongi látogatásra került sor bizottsági tisztviselők részéről annak érdekében, hogy feltárják a lehetséges együttműködés módját olyan szakpolitikai területeken, mint például a környezetvédelem, a gazdasági ügyek, az informatikai és kommunikációs technológia és a kereskedelem. Áprilisban Henry Tang közigazgatási miniszter áprilisban Brüsszelbe látogatott, ahol találkozott Mandelson bizottsági biztossal, zorosabb kapcsolatok kialakítására szólított fel az EU és Hongkong között.

Az EU és Hongkong közötti együttműködés fellendítésének egyik kulcsfontosságú területe a környezetvédelem. A Bizottság üdvözli a hongkongi kormány fokozott érdeklődését az éghajlatváltozás és az alacsony szén-dioxid-kibocsátású gazdaság iránt, valamint hogy a pénzügyi világválság ellenére Hongkong továbbra is tartja a környezetvédelem terén tett kötelezettségvállalásait. Hongkong regionális szerepet kíván betölteni – különösen a szomszédos tartomány, Guangdong befolyásolása révén – a szakpolitikai kezdeményezések meghatározásában, továbbá örömmel együttműködik a kínai anyaállammal a régió levegője minőségének javításában. E tekintetben az EU szívesen látná, ha bővülne a Hongkonggal való együttműködési kezdeményezések köre a környezetvédelem és a globális éghajlatváltozással kapcsolatos ütemterv megvalósításában való együttműködés terén. Mivel ázsiai viszonylatban a legkiterjedtebb pénzügyi tapasztalattal, valamint jól szabályozott piaccal és megfelelően működő választottbírósági rendszerrel rendelkezik, Hongkongnak jó esélyei vannak arra is, hogy, az innovatív zöld pénzügyi termékek regionális kereskedelmi platformjává váljon és profitálhasson az EU által az európai kibocsátás-kereskedelmi rendszerben zajló széndioxid-kibocsátási jogok kereskedelme terén szerzett tapasztalatokból.

A Bizottság továbbá aktívan hozzájárult a Hongkongban a 2008–2009-es jogalkotási ülésszakban a Törvényhozó Tanács elé terjesztendő versenyjogi törvényjavaslatról folyó konzultációs eljáráshoz. A Bizottság üdvözli a hongkongi kormány kötelezettségvállalását, amelynek értelmében több ágazatra kiterjedő versenyjogi törvényt léptet életbe, hogy segítsen egyenlő esélyeket teremteni és hosszú távon fokozni Hongkong versenyképességét. A Bizottság továbbá üdvözli az említett törvény végrehajtásával kapcsolatos, jövőbeli eszmecserét és együttműködést.

A légi közlekedés területén megvalósuló – az EU-tagállamok többségével meglévő kétoldalú megállapodásokat is felölelő – szilárd EU–hongkongi kapcsolatokra való tekintettel a Bizottság javasolta a kapcsolatfelvételt Hongkonggal egy horizontális légiszolgáltatási megállapodásra vonatkozóan, amely kijelölésre vonatkozó közösségi záradék beiktatásával jogbiztonságot teremtene a meglévő kétoldalú megállapodások tekintetében. Az EU és Hongkong szakértői közötti 2008-as tapasztalatcserét követően 2009 márciusára magas szintű találkozót terveznek.

2008-ban az EU a Hongkongban folytatott nyilvános diplomáciáját kulcsfontosságú prioritásnak tekintette, hogy ezáltal is további értékekkel gazdagítsa a tagállamai által Hongkongban kifejtett hasonló törekvéseket. Hongkong a sajtó- és szólásszabadság egyik fellegvára a régióban, vezető médiaközpont és kapu a kínai anyaország felé. A Bizottság erőfeszítései tehát ez idáig arra irányultak, hogy az EU-t jobban megismerjék Hongkongban, valamint hogy azonnali és alapos tájékoztatást nyújtson az EU kereskedelmi és szabályozási politikáiról, az energiaügyről és éghajlatváltozásról, a kultúrák közötti párbeszédről és az EU által a világban betöltött szerepről.

Politikai események

A Bizottság az Európai Parlament felé 1997-ben tett kötelezettségvállalásai értelmében 2008-ban is szoros figyelemmel kísérte a Hongkong intézményeit és társadalmát érintő eseményeket. Ezek egyike Hongkong demokratikus fejlődése és az általános választójog irányában tett előrehaladás a Hongkong Különleges Közigazgatási Terület alaptörvényében foglaltak értelmében.

A 2008-as év Hongkong részéről egyértelmű kötelezettségvállalással kezdődött, amely szerint megteremti az általános választójogot és összeállítja a 2017-es kormányzóválasztásra és a Törvényhozó Tanács 2020-as választására ezt megvalósító konkrét ütemtervet, a Nemzeti Népi Kongresszus Állandó Bizottsága által 2007. december 29-én kibocsátott szabályoknak megfelelően. Az Európai Unió következetesen támogatta a mihamarabbi és lényegi haladást a hongkongi általános választójog végső megvalósulása felé. Így január 24-én az EU csalódásának adott hangot amiatt, hogy az általános választójog 2012-ig történő megvalósulása megvalósulásának lehetőségét kizárták, noha a hongkongi nép többsége a mihamarabbi és szélesebb körű demokráciát támogatja, amit a hongkongi kormány 2007 decemberében el is ismert. Mindig is az volt a meggyőződésünk, hogy Hongkongnak és Kínának egyaránt kiemelt érdekében áll, hogy a hongkongi általános választójog irányában történő, alaptörvénynek megfelelő előrehaladás a lehető leggyorsabb legyen. Ennélfogva reméljük, hogy valamennyi érintett fél megtesz mindent azért, hogy konkrét javaslatok szülessenek a 2012-es kormányzó- és törvényhozó-tanácsi választásra, amelyek Hongkongot előremozdítják a teljes körű általános választójog felé.

A hongkongi kormány kijelentette, hogy az elkövetkező négy évben a vita arra irányul majd, hogyan módosítsák a választási rendszert a 2012-es kormányzó- és törvényhozó-tanácsi választásra. Februárban Donald Tsang kormányzó harminctagú, az alkotmányos fejlődéssel foglalkozó csoportot jelölt ki a 2012-es választások megvalósítható lehetőségeinek tanulmányozására. 2008. október 15-én tartott éves politikai beszédében Donald Tsang kormányzó elismerte, hogy a Nemzeti Népi Kongresszus Állandó Bizottsága által az általános választójog megvalósítására meghatározott ütemterv a népesség körében széles támogatottságot élvez. A kormánytól azt várják, hogy 2009 első felében konzultáljon a lakossággal a 2012-es kormányzó- és törvényhozó-tanácsi választás módjáról.

A Törvényhozó Tanács 2008-as megválasztására szeptember 7-én került sor a Választási Bizottság szakmai felügyelete mellett. A Törvényhozó Tanács hatvan tagot számlál, amelyből harminc törvényhozót a földrajzi választókerületek közvetlenül választanak meg, harminc jogalkotási tanácsost pedig szakmai választói körök juttatnak be. Mivel 142 jelölt pályázott a földrajzi választókerületek által megszavazható helyekre, ez a törvényhozó-tanácsi választás volt Hongkong történetében az eddigi legnagyobb versenyt jelentő választás. Hongkong törvényhozó testületének legjelentősebb pártja – a Törvényhozó Tanácsban elfoglalt tizenhárom mandátummal – a Demokratikus Szövetség Hongkong Fellendüléséért és Fejlődéséért nevű párt maradt. Korábbi elnökét, Jasper Tsang Yok-singet a Törvényhozó Tanács elnökévé választották. A pándemokrata tábor a hatvan törvényhozói mandátumból 23-at szerzett meg, ami révén blokkoló kisebbséget hozhat létre alkotmányos változtatások esetén. Támogatottsága a közvetlenül választó földrajzi választókerületekben nem változott; ez a választópolgárok szavazatainak 60 %-át teszi ki. A választási rendszer jellegéből adódóan azonban a kormányközeli pártok a törvényhozásban továbbra is kellő többséggel rendelkeznek.

A választások tisztességesen és nyugodt légkörben zajlottak, ami szintén a hongkongi nép politikai érettségét, valamint azt bizonyította, hogy szilárdak az alapok ahhoz, hogy az alaptörvényben meghatározott általános választójogot gyorsan el meg lehessen valósítani.

Ez jelentős jogalkotási szakasz lesz a Törvényhozó Tanács számára, mivel most kerül majd sor a kormány alkotmánymódosításra irányuló javaslatának vitájára, különös tekintettel arra az indítványra, amelynek célja kellő időben megvalósítani a 2012-es választási folyamat további demokratizálását. A kormánynak ehhez a Törvényhozó Tanács kétharmados támogatására lesz szüksége.

2008-ban a kormány a miniszterek elszámoltathatóságának fokozására is tett lépéseket oly módon, hogy a kormányzó a politikai kinevezési rendszer keretében nyolc miniszterhelyettest és kilenc politikai államtitkárt nevezett ki, akik szorosan együttműködnek majd a minisztériumok vezetőivel és a tisztviselőkkel, hogy segítsenek végrehajtani a kormány szakpolitikáit.

A Bizottság megjegyzi, hogy a korábbi évekhez hasonlóan független bíróságok és bűnüldöző szervek védték az alaptörvényben garantált alapjogokat és -szabadságokat. A hongkongi igazságügyi és bűnüldöző hatóságok működése továbbra is megfelelő. 2008-ban számos, bírósági felülvizsgálatra irányuló kérelmet nyújtottak be olyan közigazgatási határozatok ellen, amelyek fontos alkotmányos kérdéseket érintettek. Decemberben a Legfelsőbb Bíróság elmarasztó ítéletet hozott a Bevándorlási Hivatalhoz a menedékkérők által kínzás miatt benyújtott kérelmek felülvizsgálatára irányuló eljárással kapcsolatban, mivel a Bevándorlási Hivatal egyáltalán nem tette lehetővé a panaszosok számára, hogy a felülvizsgálati eljárás során jogi képviseletet vehessenek igénybe. A Bíróság kimondta, hogy a Bevándorlási Hivatal ezzel megsértette Hongkongnak az Egyesült Nemzetek Szervezetének kínzás elleni egyezménye értelmében fennálló nemzetközi kötelezettségeit. Egy másik, bírósági felülvizsgálatra irányuló ügyben a Legfelsőbb Bíróság a kormány által megvalósított jogfosztással szemben ítélkezett, ugyanis a kormány valamennyi fogva tartottat – az ellenük hozott ítélettől függetlenül – megfosztott szavazati jogától. A Bíróság hangsúlyozta, hogy a tilalom ellentmond az alaptörvényben és a hongkongi alkotmánylevélben alkotmányosan garantált jognak. E bírósági felülvizsgálatra irányuló ügyek tekintetében Wong Yan-lung igazságügyi miniszter megjegyezte, hogy Hongkong bírói kara fontos és gyakorlati jelentőségű iránymutatással látta el a kormányt azon területek tekintetében, ahol a vonatkozó jogi rendelkezések esetleg nem mentesek a kétértelműségtől.

Mindazonáltal aggodalomra adtak okot az olyan közigazgatási határozatok, amelyek megtagadták külföldi állampolgárok Hongkongba utazását az olimpiai láng átadására, akárcsak a demokráciapárti aktivisták engedély nélkül működtetett rádióadóját érintő, folyamatban lévő bírósági eljárások. A vádlottak állítása szerint Hongkongban a rádiófrekvenciák kiosztási rendszere alkotmányellenes, mivel a kormányzó számára korlátlan mérlegelési jogkört biztosít a rádiósugárzási engedélyre irányuló kérelmek elbírálásában, ami alááshatja a szabad véleménynyilvánítás jogát. Az ellenük felhozott vádakat Douglas Yau bíró ejtette, ítéletét arra alapozva, hogy a rádiófrekvenciák kiosztási rendszere ellentmond az alaptörvény szólásszabadságra vonatkozó rendelkezéseinek. Ezt az ítéletet a Fellebbviteli Bíróság december 12-én megváltoztatta és a hongkongi kormány javára döntött. A Bíróság úgy vélekedett, hogy a rádiófrekvenciák kiosztási rendszere elleni alkotmányos érv nem szolgálhat bűncselekmény védelméül, és újratárgyalásra visszaküldte az ügyet a bíróhoz.

A Bizottság üdvözli a faji megkülönböztetésről szóló törvény hatálybaléptetését, amelyet a Törvényhozó Tanács július 10-én egyhangúan fogadott el, és amely jogellenesnek nyilvánítja a faji alapú megkülönböztetést, zaklatást és rágalmazást, valamint kiterjeszti az Egyenlő Esélyek Bizottságának hatáskörét a faji alapú megkülönböztetéssel kapcsolatos ügyekre is. A törvény fontos lépést jelent a téren, hogy Hongkong társadalmának alapját egyre inkább az egyenlőség képezze. Üdvözöljük továbbá a polgári igazságszolgáltatási reformok keretében 2008. június 6-án kihirdetett jogszabályt, amelynek célja fokozni a polgári perrendtartás költséghatékonyságát, egyszerűsíteni a peres eljárást és csökkenteni a perek elhúzódásának esélyét Hongkongban. E reformok várhatóan 2009 áprilisában lépnek hatályba.

A régióban Hongkong ezentúl is igyekszik fenntartani regionális kereskedelmi, szolgáltató és médiaközpontként kivívott pozícióját. Mivel a város nagy sikerrel adott otthont augusztusban az olimpiai játékok, majd szeptemberben a paralimpiai játékok lovas versenyeinek, ezzel is tovább erősítette ázsiai multikulturális találkozási pontként szerzett hírnevét, ahol egyedülálló lehetőség van arra, hogy „a Kelet találkozzék a Nyugattal”.

Jövőbeli kilátások

A pénzügyi válság reálgazdaságra gyakorolt hatásainak enyhítése azonnali fellépést igényel a hongkongi kormány részéről. A további munkalehetőségek teremtése, a hazai kereslet fellendítése és a kis- és középvállalkozásoknak nyújtott támogatás kiemelt helyen áll a hongkongi kormány programjában, emellett Hongkongnak meg kell tartania nemzetközi pénzügyi és szolgáltató központként Ázsiában betöltött szerepét is. Donald Tsang kormányzó 2009-es politikai beszédében kifejtette, hogy Hongkongnak „a pénzügyi válságot lehetőségnek” kell tekintenie, és kiállt Hongkong nemzetközi pénzügyi központi szerepének megerősítése mellett.

Hongkong nemzetközi pénzügyi központként elképzelt jövője összefügg a kínai anyaállamhoz, és különösen a Gyöngy-folyó régiójához fűződő, egyre bővülő gazdasági kapcsolatokkal, de összefügg a Dél-kelet Ázsiával fennálló hagyományos kötelékekkel is. Mindezt jól kiegészíti a szilárd jogi háttér, a jogállamiság, a jó szabályozási rendszer és a pénzügyi tapasztalat. Hongkong ezentúl is fenntartja pénzügyi közvetítői szerepét a kínai anyaállam és a világ többi része között.

A Hongkong iránti, széles körű európai érdeklődés – az e jelentésben foglaltaknak megfelelően – arra utal, hogy Hongkong továbbra is az EU fontos ázsiai partnere marad és központi szerepet játszik az Unió és a kínai anyaország közötti kapcsolatokban. Mindent összevetve a Bizottság a hongkongi kormánnyal fennálló, hatékony kapcsolatok fenntartását javasolja a gyakorlati együttműködés ösztönzésére, amelynek célja közösen megválaszolni olyan kihívásokat, mint például a pénzügyi válság, az egymástól való kölcsönös gazdasági függés és a környezetvédelem problémái. A pénzügyi válság következtében az átláthatóság javításának irányába történő nemzetközi szintű általános elmozdulás keretében a Bizottság és az EU-tagállamok várakozva tekintenek Hongkong azon szándékára, amelynek értelmében az adózás terén hatékony információcsere révén kíván együttműködni az Unióval. Nagyobb hangsúlyt kell fektetni az emberek közötti kapcsolatokra és cserékre, amelyek lehetővé teszik, hogy Európa és Hongkong jobban megismerje egymást és kölcsönösen tisztelni tudja a Hongkongra és Európára egyaránt jellemző kulturális sokféleséget.

A Bizottság elismeri, hogy az „egy ország – két rendszer” elvet általában véve tiszteletben tartják, és az elv a hongkongi lakosság szempontjából jól működik. Fontos, hogy a Hongkongi Különleges Közigazgatási Terület ezentúl is magas fokú autonómiát élvezzen gazdasági, kereskedelmi, költségvetési, pénzügyi és szabályozási téren. Az EU elkötelezett Hongkong további stabilitása és jóléte mellett. Hisszük, hogy mindezt leginkább úgy lehet Hongkong számára garantálni, ha az alaptörvényben előirányzottaknak megfelelően sikerül elmozdulni az általános szavazójogi rendszer irányába. Hongkong demokratikus fejlődése nagy jelentőségű az EU számára.